Anders Kronborg (S), 2025-11-19:
Tak for det.
Det er mange elementer, der er blandet sammen her, og som sådan har de ikke i den forstand så meget med hinanden at gøre.
Men lad mig bare lige kort i overskriftsform først prøve at nævne nogle af de enkelte elementer, der er, og så derefter gå i dybden med særlig et element i lovforslaget.
F.eks. udmønter det her lovforslag den del af aftalen om iværksætterpakken, som der er mange partier bag, i forhold til medarbejderaktieordningen, som betyder, at man først skal betale skat, når man skal sælge aktierne.
Det vil betyde, at man kan bruge det mere aktivt i kampen om medarbejdere.
Vi skal dog bemærke, som jeg læser det, at selv om vi vedtager det herinde, skal det først forbi EU og godkendes.
Derudover udmønter lovforslaget også den del af aftalen, »En ny kurs for dansk fiskeri«, som betyder, at fiskeriflåden skal have udsat CO 2 -afgiften, dvs. være fritaget i 2026-2028, og så skal den langsom indfases i 2029.
Det er jo ikke, fordi vi sætter den grønne omstilling på pause, men man skal have et realistisk niveau og sikre, at det også er muligt at betale de udgifter, som man har i forhold til den fart i udviklingen, der er i øjeblikket.
Så er der noget, som nogle vil kalde både træls og positivt.
I virkeligheden er det jo træls, at vi skal lave det, for det sker på en træls baggrund, men det sker jo på baggrund af EU-dommen på momsområdet i forhold til foreninger, fitness, yoga, musik osv.
Der går vi ind og fritager de unge mennesker for den her udgift.
Det gælder bl.a. for fitnesscentre, yogastudier og musikundervisning.
Det er rigtig positivt, og der er jo også i udspillet til finansloven fremlagt yderligere initiativer, som er ved at blive udarbejdet til et konkret lovforslag.
Med de ord vil jeg tilkendegive, at Socialdemokratiet kan støtte lovforslaget.
Det er klart, at her skal man sikre, at straffen ikke er for lav, så det kan betale sig at løbe med masser af kontanter.
Så straffen bliver hævet til 40 pct. af beløbet på 10.000 euro.
Jeg ved ikke med jer, men det er sjældent, at jeg går rundt med 10.000 euro i kontanter på mig, når jeg går igennem enten Esbjerg, hvor jeg kommer fra, eller København.
Så man må sige, at der stadig er fleksibilitet.
Jeg har læst mig til, at der i juni var én person, som fik beslaglagt 250.000 kr., så at påstå, at det her ikke finder sted, tror jeg er en usandhed, for det ved vi helt faktuelt at det gør.
Derudover foreslås det med lovforslaget også, at det skal være hurtigere at kunne destruere ukurante varer.
Der skal selvfølgelig være et vist hensyn, når det er i straffesager, nemlig at det sker, når bevisførelsen er foretaget.
Som jeg har læst mig til det, er det i de tilfælde rigeligt at have billeddokumentation, og det er selvfølgelig noget, som jeg har tillid til at myndighederne kan klare, men jeg kunne forestille mig, at nogen kunne finde på at dykke ned i det i forbindelse med lovbehandlingen, og så er vi selvfølgelig åbne for at blive klogere på det.
Så er der nogle teknikaliteter i forhold til eSkatData osv., hvor systemet bliver åbnet mere op for, at banker lettere kan trække oplysninger, som man skal bruge i forbindelse med optagelse af lån og andre ting.
Så alt i alt er det jo sådan set tre forskellige ting – et godt kinderæg, som vi her fra talerstolen kan sige at vi kan støtte.